面山堂
作者：李處權
朝代：宋

paragraphs: 青山不遠人，人自與山遠。
好事或致之，來赴不待挽。
夫君有丘壑，於此興不淺。
昔爲谷口鄭，今是竹林阮。
雌黄不掛口，青白常在眼。
官居真吏隠，衙鼓自早晚。
常令遠趍走，俗冗盡除剗。
朝夕面蒼翠，無事日把醆。
填門氣象豪，入户雲煙滿。
詩成足風味，醉墨自舒卷。
我獲一日雅，甚愛王戎簡。
儻無絕交書，定過嵇中散。